RESOLUCIÓN do 13 de maio de 2008, da División de Recursos Humanos e Desenvolvemento Profesional, pola que se inicia o procedemento para que determinado colectivo de persoal estatutario das categorías de diplomados sanitarios do Servizo Galego de Saúde, solicite o recoñecemento do grao II de desenvolvemento profesional.
SERVIZO GALEGO DE SAÚDE — III. OUTRAS DISPOSICIÓNS — 22/05/2008

De conformidade co acordo de mesa sectorial do 4 de xullo de 2006, sobre carreira profesional do persoal das categorías de diplomados sanitarios do Servizo Galego de Saúde, o persoal estatutario fixo con praza en propiedade obtida con ocasión do proceso de consolidación de emprego poderá acceder ao grao II con efectos do 1 de xullo de 2008 sempre que cumpra os requisitos establecidos no propio acordo. Por outra parte, correspóndelle a este centro directivo iniciar mediante resolución o procedemento para o recoñecemento dos sucesivos graos no momento en que proceda consonte a secuencia temporal de implantación do sistema.
Tendo en conta que xa no ano 2007 se tramitou o procedemento para recoñecer o grao II ao amplísimo colectivo de persoal que tiña a condición de fixo antes do proceso de consolidación de emprego (resolución publicada no DOG nº 155, do 11 de agosto), a comisión de seguimento do acordo acordou, en reunión do 20 de marzo de 2007, que resulta oportuno neste momento manter na súa totalidade o baremo e procedemento de avaliación nese momento establecidos, coa finalidade de lle garantir o mesmo tratamento ao colectivo que agora se incorporará á carreira profesional.
En consecuencia, coa aprobación da comisión de seguimento do acordo,
RESOLVO:
Primeiro.-Obxecto.
De conformidade coa secuencia temporal establecida na cláusula 10 do Acordo do 4 de xullo de 2006, esta resolución ten por obxecto publicar o baremo e iniciar o procedemento para o recoñecemento do grao II de carreira profesional a determinado colectivo de persoal estatutario das categorías de diplomados sanitarios, establecendo o prazo para a presentación de solicitudes.
Segundo.-Ámbito de aplicación e requisitos.
Poderá solicitar o recoñecemento do grao II o persoal estatutario fixo, das categorías de diplomados sanitarios, con praza en propiedade nos equipos das institucións sanitarias do Servizo Galego de Saúde obtida con ocasión do remate dos procesos executados ao abeiro da Lei 16/2001, que teña acreditados os requisitos para acceder ao grao I establecidos na Resolución do 5 de xuño de 2007 (DOG nº 115, do 15 de xuño) e cumpra, ou estea en condicións de cumprir dentro do prazo de presentación de solicitudes, os seguintes requisitos xerais:
a) Ter prestados polo menos 12 anos de servizos, no réxime estatutario, na correspondente categoría. Para estes efectos computaranse igualmente os servizos, previos á resolución de integración no réxime estatutario, prestados baixo outro réxime xurídico; serán igualmente computados os servizos prestados en categorías para cuxo exercicio se requira a mesma diplomatura.
b) Estar en situación de activo ou asimilada (reserva de posto), de conformidade co establecido na Lei 55/2003, do 16 de decembro, do estatuto marco.
Terceiro.-Prazo de presentación e modelo de solicitude.
O profesional deberá presentar a solicitude a través de calquera dos procedementos do artigo 38 da Lei 30/1992, do 26 de novembro, advertindo que na folla de solicitude debe figurar o selo de rexistro, quedando os orixinais en poder da Administración e expedindo copia para o interesado. A solicitude deberase dirixir ao comité de avaliación (diplomados sanitarios) da institución sanitaria en que preste servizos, no prazo que se inicia no día seguinte ao da publicación desta resolución no Diario Oficial de Galicia e finaliza o 30 de xuño de 2008.
Cada participante deberá cubrir unha única solicitude axustándose necesariamente ao modelo que figura como anexo I desta resolución.
O modelo de solicitude está publicado na páxina web do Servizo Galego de Saúde (www.sergas.es).
Cuarto.-Documentación que debe achegarse coa solicitude.
a) Certificado acreditativo dos 12 anos de servizos prestados.
Non será preciso presentar certificado de servizos prestados no caso do solicitante que teña prestado na institución de destino actual os 12 anos de servizos requiridos para o acceso. Noutro caso, o solicitante deberá presentar o certificado ou certificados, emitidos polos centros correspondentes, que sexan precisos para completar o dito período.
b) Autoavaliación/relación de méritos.
A autoavaliación/relación de méritos deberase axustar necesariamente ao modelo que figura como anexo II desta resolución. O modelo está publicado na páxina web do Servizo Galego de Saúde (www.sergas.es).
c) Documentación acreditativa dos méritos correspondentes ás actividades acreditadas: formación continuada; actividade docente; compromiso coa organización. Deberanse xuntar os diplomas ou certificacións acreditativas correspondentes.
O solicitante poderá achegar a documentación que considere oportuna á vista do baremo (téñase en conta que con 8 créditos se acada a avaliación favorable).
Non é preciso acreditar todas as actividades realizadas, xa que as futuras resolucións que inicien o prazo para acceder aos sucesivos graos posibilitarán, novamente, a presentación de documentación adicional.
Quinto.-Baremo.
Avaliaranse os seguintes aspectos da actividade e desenvolvemento profesional:
-Cumprimento dos requirimentos básicos profesionais.
-Actividades acreditadas: formación continuada, actividade docente, compromiso coa organización.
A avaliación superarase coa obtención de 8 créditos.
1. Nivel de cumprimento dos requirimentos básicos profesionais.
Para superar a avaliación atenderase en primeiro lugar ao nivel de cumprimento dos requirimentos básicos da actividade dos profesionais.
Con base na facultade prevista no punto 3 da cláusula 6 do Acordo do 4 de xullo de 2006, e na procura de que os requirimentos sexan parangonables en todas as institucións sanitarias, o Servizo Galego de Saúde determinou os requirimentos xerais da actividade profesional que, xunto á continuidade no cumprimento dos establecidos para o grao I, serán especialmente considerados e con maior incidencia na avaliación para o acceso ao grao II. Os ditos requirimentos figuran incorporados como anexo III desta resolución.
A avaliación será realizada e asinada no espazo correspondente do anexo II -sempre con posterioridade á presentación da solicitude-polo/a correspondente xefe/a, supervisor/a ou coordinador/a, que cualificará o nivel de cumprimento como baixo, normal ou alto; se isto non resulta posible, a avaliación será asinada por un representante da institución no comité de avaliación.
No proceso de avaliación destes requirimentos atenderase ás peculiaridades do centro de destino e/ou do posto desempeñado.
O nivel avaliado de cumprimento outorgaralle ao solicitante as seguintes puntuacións: nivel baixo (6 créditos); nivel normal (7 créditos); nivel alto (8 créditos).
2. Actividades acreditadas.
a) Formación continuada para a actividade profesional: valorarase en todo caso a asistencia, debidamente xustificada, a cursos de formación e perfeccionamento acreditados pola Comisión de Formación Continuada do Sistema Nacional de Saúde, ou pola comisión autonómica, sempre que teñan un contido relacionado coas funcións propias da categoría.
Valoraranse tamén os cursos finalizados con posterioridade ao 1 de xaneiro de 2000, relevantes para o desempeño das correspondentes funcións, que se inclúan nalgún dos seguintes grupos:
-Cursos convocados e impartidos pola Administración estatal, autonómica, universidades, INEM, Cruz Vermella, colexios oficiais de diplomados sanitarios, organizacións sindicais ou avalados polo Servizo Galego de Saúde.
-Cursos realizados ao abeiro do acordo de formación continua das administracións públicas ou do Plan de formación continua do Servizo Galego de Saúde.
Para a formación universitaria posgraduada non se terá en conta a citada data de referencia (1 de xaneiro de 2000).
b) Actividade docente acreditada:
-Docencia en cursos acreditados para diplomados sanitarios polo sistema acreditador de formación continuada dos profesionais sanitarios: a puntuación resultará dos créditos asignados ao curso, e á correspondente participación individual en número de horas.
-Docencia de pregrao, posgrao e formación de residentes de especialidades de enfermaría.
c) Compromiso coa organización:
Valoraranse as actividades realizadas desde o 1 de xullo de 1995.
-Asistencia e participación en comisións oficiais ou grupos de traballo con funcións que redunden na mellora na prestación do servizo.
-Elaboración de protocolos e proxectos de mellora.
-Exercicio de funcións de dirección, xefatura, coordinación e supervisión.
-Participación en actividades científicas, comunicacións, relatorios, redes investigación, publicacións e proxectos de investigación.
Sexto.-Proceso de avaliación e propostas de resolución.
a) Os comités de avaliación, unha vez realizada a avaliación do nivel de cumprimento dos requirimentos básicos profesionais de conformidade co establecido na disposición quinta, e valorando as actividades acreditadas cando e na medida que sexa procedente para superar a avaliación, dirixirán a este centro directivo proposta favorable de recoñecemento do grao II respecto aos solicitantes que acaden os 8 créditos precisos.
Coa dita proposta remitirase certificación sobre a presentación da solicitude en prazo e sobre o cumprimento dos requisitos básicos establecidos na disposición segunda desta resolución.
b) Os comités remitirán á comisión técnica de avaliación (diplomados sanitarios), con sede nas dependencias deste centro directivo, as solicitudes e documentación anexa nos seguintes supostos:
-Cando se trate de solicitantes que, tendo recoñecido o grao I, permanecesen desde xullo de 2007 en situacións que impliquen desvinculación da actividade asistencial.
-Cando se trate de solicitantes que non superen a avaliación, non reúnan os requisitos básicos para o recoñecemento do grao ou se aprecie calquera impedimento para o dito recoñecemento.
-Calquera outro suposto en que, por causas debidamente motivadas, consideren que o solicitante non se pode someter ao sistema xeral de avaliación dos propios comités.
c) A comisión técnica de avaliación formulará as súas propostas sobre recoñecemento de grao con base en criterios de xeral aplicación previamente fixados. En todo caso, calquera proposta de desestimación do recoñecemento, baseada nunha avaliación negativa, estará precedida dun período de alegacións habilitado para que o/a profesional achegue as alegacións que xulgue oportunas e/ou o seu currículo profesional.
Santiago de Compostela, 13 de maio de 2008.
Antonio José Fernández Paniagua
Director xeral da División de Recursos Humanos
e Desenvolvemento Profesional
Ver referencia pdf "09800D013P070.PDF"
ANEXO III
Requirimentos básicos, de carácter xeral, que serán especialmente considerados para o recoñecemento do grao II da carreira profesional de diplomados sanitarios
1. Persoal de enfermaría.
-Comentarios evolutivos de enfermaría (en formato electrónico ou en formato papel).
-Se os/as pacientes están ingresados/as, nos comentarios debe constar a valoración no momento do ingreso e/ou a evolución do/a paciente.
-No caso de pacientes non ingresados/as, nos comentarios debe constar a situación do/a paciente referida a coidados, técnicas, tratamentos e/ou educación para a saúde.
-Manexo da historia clínica oficial de atención primaria (incidindo na folla de actividades preventivas, folla de crónicos e vacinas, de forma que aparezan nas historias clínicas dos pacientes que pasen pola consulta de enfermaría).
2. Persoal de enfermaría obstétrico-xinecolóxica.
-Comentarios evolutivos da embarazada (en formato electrónico ou en formato papel).
-Se as pacientes están ingresadas, nos comentarios debe constar a valoración no momento do ingreso e/ou a evolución da embarazada.
-No caso de pacientes non ingresadas, nos comentarios debe constar a situación da embarazada referida a coidados, técnicas, tratamentos, educación para a saúde e/ou preparación ao parto.
3. Fisioterapeutas/terapeutas ocupacionais/logopedas.
-Comentarios evolutivos na folla de rexistro de fisioterapia, terapeutas, logopedas e/ou posta en marcha dunha actividade grupal.
Observacións:
1. Coa difusión destes requirimentos, que se determinan con base na facultade prevista no punto 3 da cláusula 6 do Acordo de 4 de xullo de 2006, procúrase que estes sexan parangonables en todas as institucións sanitarias.
2. Estes requirimentos procuran atender á actividade profesional da xeneralidade dos colectivos de diplomados sanitarios, e poderanse adaptar, no proceso de avaliación, ás peculiaridades do centro de destino e/ou do posto desempeñado.
Ver referencia pdf "09800D013P070.PDF"